Cere şi tu, acum, reducerea taxelor pe bere la minimul permis de legislaţia europeană!

Avem următoarea situaţie:

– 97% din berea băută în România este produsă în România; industria berii reprezintă un mare angajator în ţara noastră şi un mare contributor la bugetul de stat; în acelaşi timp, evaziunea fiscală în sectorul berii este ZERO, adică oameni aceştia îşi plătesc cinstit toate taxele şi impozitele;

– jumătate din preţul pe care-l plătim pe un pahar de bere merge la buget sub formă de acciză, TVA şi diverse taxe şi impozite aplicate în procesul de fabricaţie;

– acciza pe bere, plătită în lei, a crescut cu 50% din 2008 şi până acum;

– din cauza taxării excesive, producţia de bere a scăzut cu 25% în perioada 2008-2013 iar numărul locurilor de muncă a scăzut şi el cu 23%; numai în 2013 piaţa berii a scăzut cu 10% şi s-au pierdut 7.000 de locuri de muncă;

Aceste date descriu tabloul sumbru al unei politici fiscale complet greşite în ceea ce priveşte industria berii: un domeniu care angajează aproximativ 70.000 de persoane şi unde contribuţiile la buget sunt plătite riguros este sugrumat de creşteri repetate ale accizei. Guvernul ajunge să piardă, de fapt, bani: în 2013, din cauza măririi presiunii fiscale şi a restrângerii industriei, veniturile colectate din acciza pe bere au scăzut cu 9% (încasări mai mici cu 60 de milioane de lei), în loc să crească. Să mai scădem din prosperitatea României şi cei 7.000 de angajaţi rămaşi fără loc de muncă şi avem tabloul complet al rezultatelor suprataxării sectorului.

În plus, Guvernul discriminează pe piaţa băuturilor alcoolice. Acciza la vin, de exemplu, este ZERO; legislaţia europeană permite niveluri minime diferenţiate de taxare, aşa că şi berea ar putea avea acelaşi regim, adică taxare la nivelul minim permis de UE. De ce? Păi, să ne reamintim şi să reţinem aceste cifre: 70.000 de angajaţi în sector şi 97% din tot ce se consumă se produce în România! În plus, vorbim despre o băutură slab alcoolizată, care e considerată aliment în numeroase ţări, şi care e făcută exclusiv din ingrediente naturale (cereale, hamei, drojdie de bere și apă).

Aceasta este o industrie care dă de lucru românilor şi plăteşte taxe în România, oare n-ar trebui tratată cu respect şi ajutată?

Asociaţia Berarii României a iniţiat o petiţie on-line pentru reducerea accizei pe berea noastră la nivelul minim permis de legislaţia europeană. Semneaz-o şi tu, aici şi acum, şi dă Guvernului României un semnal că te interesează soarta unui sector care angajează zeci de mii de oameni în această ţară şi că, în plus, meriţi să plăteşti mai puţine taxe, măcar pentru berea pe care o bei cu prietenii:

Încă un lucru: pentru a-şi putea cumpăra o bere, un neamţ munceşte 7 minute iar un român munceşte 20 de minute. Asta înseamnă că, pentru fiecare bere băută, un român munceşte 10 minute pentru ea şi 10 minute pentru stat, care-i ia banii fără a-i spune măcar “sănătate!” Gândeşte-te cum e folosită munca ta data viitoare când desfaci o bere rece.

(informaţiile din acest articol provin din statisticile şi cercetările Asociaţiei Berarii României. Mai multe date puteţi găsi aici).